## El Tribunal Superior de Justícia de València exposarà les troballes patrimonials trobades durant la seua rehabilitació que mostren la història de l’edifici

*** Les conselleries de Cultura i Justícia volen destacar els valors de l’edifici històric, fent-lo compatible amb el seu ús actual com a tribunal
* El palau del TSJCV compta amb la condició de bé d’interés cultural i ha sigut declarat monument historicoartístic nacional**

La Conselleria d’Educació, Cultura, Universitats i Ocupació, a través de la Direcció General de Patrimoni Cultural, ha acordat amb la Conselleria de Justícia i Administració Pública la valoració de l’arquitectura original de l’immoble del Tribunal Superior de Justícia de la Comunitat Valenciana (TSJCV), així com la difusió dels valors històrics patrimonials.

Gràcies a esta col·laboració amb la Conselleria de Justícia es mostraran restes arqueològiques vinculades a l’ús anterior de l’edifici com a fàbrica de tabacs i com a duana real, després d’una sèrie d’actuacions en l’immoble. La coordinació de les dos conselleries ha facilitat que es puga donar a conéixer este patrimoni cultural valencià.

L’actual TSJCV, que es troba en fase de remodelació per la Conselleria de Justícia, té la consideració de bé d’interés cultural (BIC) i ha tingut diferents usos de gran interés al llarg de la seua història. En origen va ser casa duana real, construïda per orde de Carles III entre 1758 i 1764 Posteriorment, en 1828 es va transformar en fàbrica de tabacs i en 1914 es van realitzar obres per a convertir-lo a palau de justícia.

L’objectiu d’esta actuació per part de les dos conselleries és realçar les troballes de valor patrimonial de l’edifici del Palau de Justícia de València mitjançant un espai que farà possible una millor difusió de la història del monument i de la seua importància per a la ciutat.

L’espai històric està situat en la planta baixa i en l’accés lateral, ja que en eixe àmbit residix una mostra representativa del manteniment i conservació espacial i material dels elements originals de l’edifici, així com de les aportacions de diferents èpoques que enriquixen el monument.

Entre les troballes hi ha una xarxa de galeries davall del sòl de planta baixa corresponent a la fàbrica de tabacs de 1828 i un paviment de lloses de pedra calcària del sòl original. També, cintres reblades peraltades metàl·liques del segle XX i espilleres en els murs de tancament nord i est, datades de la Guerra de la Independència, aproximadament 1808.

Fecha: 16/05/2025